Bugun oqshomi. Toshkentda chipta ajiotaji, Ukrainadagi urushda qatnashayotgan o'zbekistonlik, Putinni global xavf deb atagan Poroshenko

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
Toshkentda bilet ajiotaji. O'zbekiston–Saudiya Arabistoni U-23 futbolchilari o'rtasidagi final o'yini uchun biletlar sotuvga chiqarildi. Stadion kassalarida uzundan-uzun navbat hosil bo'lgan, chiptalar “qo'lda” 5–6 baravar qimmatga sotilmoqda.
Toshkent shahridagi “Bunyodkor” stadionida 19 iyun kuni Osiyo kubogi U-23 musobaqasining final o'yini bo'lib o'tadi. Hal qiluvchi bahsda O'zbekiston–Saudiya Arabistoni futbolchilari maydonga tushadi. Shu paytgacha tekinga tarqatilgan biletlar endi pulli bo'ldi. O'zbekiston Professional futbol ligasi bosh direktori Diyor Imomxo'jaevning ma'lum qilishicha, chiptalar sektoriga qarab 100, 50 va 25 ming so'mdan sotilishi rejalashtirilgan. Ammo unday bo'lmadi.
“Bunyodkor” stadioni atrofidagi holatni o'rganishga borgan “Bugun.uz” muxbirining xabar berishicha, kassalarda chiptalar ko'p emas, shunda ham faqatgina darvoza orti va yon tarafidagi sektorlar biletlari sotuvga chiqarilgan. Kassallar atrofida minglab odam to'planib, bilet talab qilib, norozilik bildirgan. Stadion atrofidagi ko'chalarda 6-7 balli tirbandlik yuzaga kelgan. Aytilishicha, ish vaqti tugagandan so'ng kassa atrofiga to'plangan muhlislarni ko'zdan yosh oqizuvchi gaz bilan haydashgan.

Muxbirimizning qo'shimcha qilishicha, kassadan olishning deyarli iloji yo'q chiptalarni “olib-sotarlar”dan 5-6 baravar qimmatga sotib olish mumkin (ammo, sharhlovchi Davron Fayziev muhlislarda bunday qilmaslikni, “qo'ldagi” biletlar soxta bo'lishi mumkinligini yozgandi). “Bunyodkor” kassalarida (Diyor Imomxo'jaev aytganidek) 25 ming so'mdan sotilgan darvoza orti sektorlariga chipta 100-170 ming so'mga sotilgan (ha-ha, sotilgan — sotib olganlar bo'lgan).
Kunning ikkinchi yarmidan boshlab final uchrashuvi chiptalari “iTicket.uz” platformasi orqali onlayn sotuvga chiqishi aytilgandi. Ammo haligacha saytda biletlar sotuvi boshlangani yo'q (hatto, orada sayt “o'chib qoldi”).
Markaziy va muhim uchrashuvlaroldi sodir bo'ladigan stsenariy yana takrorlanmoqda — chiptalar “qo'lda”, muhlislar esa 5-6 baravar qimmatroqqa ham sotib olishga tayyor. “Paxtakor”da iroqliklar va hakamga nisbatan noroziligini toshbo'ron bilan bildirgan ishqibozlar yarim final uchrashuvini stadion yonida, katta monitor qarshisida ko'rgandi (OFK qo'ygan taqiq sabab). Endi ular stadion ichiga intilmoqda, chiptalar sotuvini tartibga solishning vaqti kelib, hatto o'tib ketgan ham. Bu holatni ko'rib hatto poytaxt osmoni ham “yig'lab yubordi” (“jahli chiqqan” bo'lishi ham mumkin — hokimlik qattiq shamoldan ham ogohlantirgan).
Sergeli yerusti metrosida Moskvadan olib kelingan yangi poezdda qisqa tutashuv sodir bo'ldi.
Toshkent shahri Sergeli tumanidagi yerusti halqa yo'li yo'nalishining 6-va 7-bekatlari oralig'ida 16 iyun kuni soat 20:05 da (Moskvadan kelgan) yangi poezdda qisqa tutashuv sodir bo'ldi. “Toshkent metropoliteni” DUK bu holatni yo'l chetidagi to'sin tunukasining bir qismi kuchli shamol sababli o'z o'rnidan ko'chgani bilan izohladi.

Yuqoridagi videoda ask etgan holatdan so'ng mashinist harakat tarkibini to'xtatib, harakatlanishga xavf soladigan holatlar yo'qligini tekshirib, o'z harakatini davom ettirgan.
Qiziq tarafi shundaki, ushbu holat aks etgan video tarqalganidan keyin (ancha keyin, muxbirlarimiz matbuot kotibiga chiqib, izoh so'rab, iltimos qilgandan keyinam cho'zib) izoh berdi. Bunga jurnalist Muhrim A'zamxo'jaev e'tibor qaratib, metropoliten (matbuot xizmati)ga tavsiya berdi: “Darrov oldini olib, ‘o'rtoq hamshaharlar, hozirgina bitta nosozlik bo'ldi, Moskvadan yangi olib kelgan sostavimizni kuydirib qo'ydikʼ, deb yoz, jamoatchilikdan keladigan zarba biroz yumshasin shu bilan. Yo'q, jiiiim o'tiraveradi, tug'ilgan kun bilan tabriklab, metroga kirishda sumkani ko'rsatish kerakligi haqida falsafa so'qib”. Moskvadan kelgan yangi harakat tarkibining nomi, rostanam, Alomatdir, balki.
“Ishimni qilib qo'yganmanda!” — Izboskan hokimi yordamchisi ish vaqtida kresloda yotib, TikTokʼda video tomosha qildi. xodim ishdan bo'shatildi.
Andijon viloyati Izboskan tumani hokimi yordamchisi 6 iyun kuni ish vaqtida kresloda yotib, TikTokʼda video tomosha qilayotgani aks etgan video ijtimoiy tarmoqlarda tarqaldi. Tuman hokimligi axborot xizmati ideo “qahramoni” — Hojimurod Umrzoqov 16 iyun kunidan egallab turgan lavozimidan ozod etilganini ma'lum qildi.

Tarmoqlarda 15 iyun kuni tarqalishni boshlagan video 6 iyun kuni fuqaro Muhammadyusuf Yo'ldoshev tomonidan tasvirga olingan. Unda hokim yordamchisi Hojimurod Umrzoqov ish vaqtida hokimiyat ichki tartib-qoidalari va etika qoidalariga zid tarzda oyog'ini stolning ustiga chiqarib, kresloda yotib, O'zbekistonda bloklangan tarmoq — TikTok’da video tomosha qilayotgani aks etgan. Yerda sochilib yotgan hujjatlarni esa tasvirga olgan shaxs tushirib yuborgan (shunga qaramay, hokim yordamchisi pinagini ham buzmagan, “ishimni qilib qo'yganman”, deb o'tiravergan).
Mazkur holat bo'yicha 16 iyun kuni (video tarmoqlarda aylanishni boshlagandan bir kun o'tib) tuman hokimi Serobiddin Ismoilov hokimiyat tizimida faoliyat ko'rsatayotgan barcha xodimlar: o'rinbosarlar, bo'lim boshliqlari, sho''ba mudirlari, mutaxassislar hamda texnik xodimlar uchun yig'ilish o'tkazgan.
Yig'ilish yakunida hokim yordamchisi lavozimida faoliyat yuritib kelayotgan Hojimurod Umrzoqov 16 iyun kunidan egallab turgan lavozimidan ozod etilgan. Hokim shu kunning o'zida yordamchisini ishdan bo'shatish to'g'risida qaror qabul qilgan.
To'y kuni kelinni urgan kuyov voqeasiga Senat ham munosabat bildirdi. Kelin-kuyov hozirda birga yashamoqda.
Oliy Majlis Senati xotin qizlar va gender tenglik masalalari qo'mitasi ayollarga, qizlarga bo'layotgan bunday zo'ravonlik holatlarini keskin qoralashini qayd etgan. Hamda yoshlarni oilaviy hayotga tayyorlashda noxush holatlarga yo'l qo'ymaslik, zo'ravonlik qilayotgan shaxslarga keskin choralar ko'rish bo'yicha ish olib borishni maqsad qilib qo'yganini ma'lum qilgan.
Aniqlanishicha, bu to'y 2022 yil 6 iyunda, Surxondaryo viloyati Uzun tumanidagi “Toltugay” mahallasida bo'lib o'tgan. Voqea yuz berganidan keyin mahalladagi otaxon va onaxonlar, kelin-kuyovning yaqinlari ishtirokida voqea muhokama etilib, kuyovning qilmishi noto'g'ri bo'lgani tanqid qilingan. Yigit qilmishidan pushaymon ekanligini aytib, kelindan kechirim so'ragan. Shu kunning o'zida kelin-kuyov yarashib ketgan, va ular hozirda birga yashayotgani aytilgan.
Avvalroq Uzun tumani IIB tomonidan kuyovga nisbatan Ma'muriy javobgarlik to'g'risidagi Kodeksining 183-moddasi (mayda bezorilik) bilan ma'muriy ish qo'zg'atilgandi.
Aytgancha, yana shu Senat matbuot xizmatining xabar berishicha, O'zbekistonda xotin-qizlar va bolalar huquqlarini buzganlik uchun jazo choralari kuchaytirilmoqda.
Rossiya banki “O'zagroeksportbank”ni sotib olish bo'yicha bitimni bekor qiladi. Bunga “Sovkombank”ka nisbatan joriy etilgan sanktsiyalar sabab bo'lgan.
Rossiya “Sovkombank”i tomonidan “O'zagroeksportbank”ni sotib olish bo'yicha bitim bekor qilinadi. Ma'lum bo'lishicha, bitimning bekor qilinishi bo'yicha Sankt-Peterburg iqtisodiy forumida “Sovkombank” boshqaruvi raisining birinchi o'rinbosari Sergey xotimskiy gapirib o'tgan.
“Biz vaziyat o'zgarishiga umid qilishda davom etamiz, sanktsiyalar bilan bog'liq vaziyat bartaraf etilgach, biz O'zbekiston bozoriga faol kreditor sifatida katta mamnuniyat bilan qaytamiz. Hozir, afsuski, biz kredit loyihalarimizning aksariyat qismini qisqartirishga majburmiz.
O'zbekiston hukumati yaqin orada uni xususiylashtirishni rejalashtirmoqda va biz shartlarga ko'ra bu jarayonda ishtirok eta olmaymiz. Hozir tomonlarning o'zaro qaroriga ko'ra, bitimni bekor qilish bosqichida. Aytishimiz mumkinki, u deyarli bekor qilindi”, — deya qo'shimcha qilgan xotimskiy.
Ma'lumot o'rnida, “Sovkombank” “O'zagroeksportbank”ning 100 foiz davlat ulushini 2022 yilning fevral oyi o'rtalarida tuzilgan kelishuvga ko'ra, 4 million dollarga sotib olishi kerak edi.
Boshqa xabarlar punktlarda:
xo'sh, olamda nima gap?
Rossiya Mudofaa vazirligi O'zbekiston fuqarosi Ukrainadagi urushga yollanma askar sifatida borgani e'lon qildi. O'zbekiston tomonida bu bo'yicha ma'lumot yo'q.
Rossiya Mudofaa vazirligi 17 iyun kuni urush boshlanganidan buyon Ukraina tomonida jang qilish uchun kelgan xorijlik yollanma askarlar soni haqidagi ma'lumotlarni e'lon qildi. Ular orasida bir nafar o'zbekistonlik ham bor.
Ma'lumotlarga ko'ra, “Maxsus harbiy operatsiya” boshlangandan beri Kiev rasmiylari Ukrainaga 6956 nafar xorijlik yollanma askarni jalb qilgan, ular orasida tiriklar ro'yxatida bir nafar O'zbekiston fuqarosi ham qayd etilgan. Bundan tashqari, ro'yxatda Qozog'iston fuqarosi ham o'rin olgan. Yollanma askarlarning aksariyati Polshadan kelgan.

“xalqaro gumanitar huquq normalariga ko'ra, yollanma askarlar jangovar harakatlarda bevosita ishtirok etmaydi, alohida huquqiy maqomga ega emas. Ularni jinoiy javobgarlik kutmoqda”, deyiladi xabarda.
O'zbekiston Mudofaa vazirligi axborot xizmatining “Bugun.uz”ga ma'lum qilishicha, tizimda ushbu ma'lumot yuzasidan hozirda yangilik mavjud emas.
“Rossiya Ukrainaga bostirib kirmadi” — Rossiya tashqi ishlar vaziri Sergey Lavrov.
Sergey Lavrovning so'zlariga ko'ra, G'arb Ukrainani NATO’ga jalb qilib, jinoiy faoliyat olib borgan. Shuning uchun, Rossiyaning “maxsus operatsiya” o'tkazishdan boshqa yo'li qolmagan.
“Rossiya Ukrainaga bostirib kirmadi. G'arbning jinoiy faoliyat bilan shug'ullanayotgani, Ukrainani NATO’ga tortayotgani, neonatsistlar tuzumini asrab-avaylashi, homiylik qilishini G'arbga tushuntirishga imkonimiz qolmaganida ‘maxsus harbiy operatsiya’ e'lon qildik. Prezident Vladimir Zelenskiy 2021 yil sentyabrida, agar kimdir Ukrainada o'zini rus odamidek his qilsa, Rossiyaga jo'nab ketishiga ruxsat berishini aytgandi.
Bu haqda Zelenskiy ochiq gapirgan. ‘CNN’ muxbiri unga Azov polki ba'zi G'arb davlatlari, AQSh, Yaponiyada ekstremistik, terrorchi tashkilotlar ro'yxatiga kiritilganini aytganida, Zelenskiy yelka qisgan va ularda bunday batalon va polklar ko'pligini ta'kidlagan”, — degan u.
Biz bu xabarni yozmadik, dayjestga ham qo'shmadik. Siz esa o'qimadingiz. Yuqorida Senat munosabat bildirgan kuyov ham kelinni urmagan. Yer ham dumaloq emas. Hammasi teskari.
Kontrast: “Global muammo inflyatsiya emas, ocharchilik, urush va Putindir” — Pyotr Poroshenko.
Ozarbayjonda 16 iyun kuni “Global dunyo tartibidagi tahdidlar” mavzusida Ix global Boku forumi boshlandi. Uning ochilishida Ukrainaning sobiq prezidenti Pyotr Poroshenko ham so'zga chiqdi, deya xabar bermoqda unda bevositda ishtirok etayotgan “Bugun.uz” muxbiri.
Pyotr Poroshenko hozirda global muammo ocharchilik, urush va Putinligi haqida gapirib, Putinnig harakatlarini keskin tanqid qilgan. Shuningdek, u ko'ringani kabi kuchli emasligini ta'kidalagan.
“Hamma narsani o'z nomi bilan aytaylik. Hozirda global muammo inflyatsiya emas, asl muammo ocharchilik, urush va Putindir. Insonlarni migratsiyaga undayotgan sabab ocharchilik emas, bunga Putin ochgan urush sabab. Energiya narxlari oshmayapti, Putin energiya urushini olib boryapti. Hozirda Putinga tegishli propaganda insonlar ongini zaharlab kelmoqda. Hatto Ukrainani mag'lub qilgan taqdirda ham Putin to'xtashni xohlamaydi.
Dunyodagi ikkinchi o'rinda turgan armiyaning asl ahvolini hamma ko'rib turibdi. Yaxshi yangilik nimada agar biz barchamiz bir bo'lsak, agar uning rejimiga qarshi baquvvat turganlarni ko'radigan bo'lsa, Putinni to'xtata olamiz. Putin ko'ringanidek kuchli emas. Biz buni har kuni isbotlab kelmoqdamiz. Biz oyoqda qolish va kurashni davom etishimiz uchun yordam bering. Bizga sizlarni va dunyoni himoya qilishimiz uchun yordam bering”, — dedi sobiq prezident.
Bugun bilan yashang. “Bugun”da qoling.